આ પત્ર તને મળશે ત્યારે કદાચ હું આ દુનિયામાં નહીં હોઉં. મને કૅન્સરે સમગ્ર રીતે ઘેરી લીધી છે અને તેની જાણ ભાગ્યે જ કોઈને છે. મારી સાથે તારાં સ્મરણોને લઈ હું જવા માંગું છું એટલે વધુ જીવવાની ઈચ્છા નથી; પરંતુ છેલ્લી ક્ષણ સુધી મારા મનોબળને મજબૂત રાખી તને સંભારતી રહીશ. મારી ઈચ્છા છે કે તું સંગીતમાં સૌથી ઊંચાં કીર્તિમાનો સ્થાપિત કરે. મેં મારી તાકાત તને એ દિશામાં સર્વોચ્ચ ઍવોર્ડ મળે એ માટે સંપૂર્ણપણે લગાડી છે. મારી મધુર યાદ સાથે મારી સ્મૃતિ પણ એમાં જ હશે. પ્રભુ તને દૈવી સંગીતનાં ઊંચા શિખરો સર કરવાની શક્તિ આપે.